കൊവിഡിന് ശേഷമുള്ള എല്ലാ ആരോഗ്യപ്രശ്നങ്ങളും പോസ്റ്റ് കൊവിഡിന്റേതാണോ? ഡോ. സുല്ഫി നൂഹു വിശദീകരിക്കുന്നു ഇപ്പോഴത്തെ സാഹചര്യത്തില് കൊവിഡുമായി ബന്ധപ്പെട്ട് പൊതുവായി നമുക്കുള്ള കുറച്ച് ധാരണകളുണ്ട്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ കൊവിഡ് വന്നതിനു ശേഷം നമുക്കുണ്ടാകുന്ന അസ്വസ്ഥതകളെല്ലാം പോസ്റ്റ് കൊവിഡിന്റെ ഭാഗമാണ് എന്ന തെറ്റിധാരണ നമുക്കുണ്ട്. എന്നാല് അത് പൂര്ണമായും ശരിയാണോ അതോ അത് തെറ്റായ ധാരണകളാണോ എന്ന് വിശദീകരിക്കുകയാണ് ഇന്ത്യന് മെഡിക്കല് അസോസിയേഷന് ഐഎംഎ സമൂഹമാധ്യമ വിഭാഗം നാഷണല് കോര്ഡിനേറ്റര് ഡോ. സുല്ഫി നൂഹു. ഇതിനെക്കുറിച്ച് ഡോ. സുല്ഫി ഫേസ്ബുക്കില് പങ്കുവച്ച കുറിപ്പ് ആണ് ഇപ്പോള് സോഷ്യല് മീഡിയയില് വൈറലാകുന്നത്. ഡോക്ടറുടെ കുറിപ്പ് വായിക്കാം തെക്കേലെ മീനാക്ഷിയമ്മയെ ആദ്യം കാണുന്നത് ഏതാണ്ട് അഞ്ചു കൊല്ലങ്ങള്ക്ക് മുന്പാണ്. നെറ്റിയില് വരിഞ്ഞ് മുറുക്കി കെട്ടിയ തോര്ത്തുമായിയായിരുന്നു ആ വരവ്. കൂടെ നാലഞ്ച് ഘടോല്കചന്മാരായ ബന്ധുജനങ്ങളും. വിയര്ത്തുകുളിച്ച മീനാക്ഷിയമ്മ രോഗവിവരം പറഞ്ഞു. കൂടെ വന്ന ബന്ധുക്കളും ചോദ്യാവലിയിലെ വിട്ടുപോയ ഭാഗം പൂരിപ്പിക്കുന്നതുപോലെ പൂരിപ്പിച്ചു. നിര്ത്താത്ത തലവേദന. അതായത്, പരസ്യങ്ങളില് പറയുന്നതുപോലെ, തല വെട്ടി പൊളിക്കുന്ന പോലെ. ചര്ദ്ദിക്കാന് തുടങ്ങിയാല് നിര്ത്താന് പറ്റില്ലത്രേ. തുടരെത്തുടരെ ഛര്ദ്ദിക്കും. പക്ഷേ അത് കഴിഞ്ഞാല് അല്പം ആശ്വാസം. ചുറ്റുമുള്ളവരൊക്കെ ഒന്നിലേറെ ബിംബങ്ങളായി കാണും. വലിയ ശബ്ദം, വെളിച്ചം അവയൊക്കെ തീര്ത്തും അരോചകം. വര്ഷങ്ങളായി വേദന വരുമ്ബോള് തൊട്ടടുത്ത ആശുപത്രിയില് പോയി ഇന്ജക്ഷന് എടുക്കും. പിന്നെ നാലഞ്ച് ദിവസത്തേക്ക് ആശ്വാസം. അതുകഴിഞ്ഞാല് ഇരട്ടി ശക്തിയോടെ തലവേദന വീണ്ടും. മാസത്തില് ഒരു എട്ട് പത്ത് ദിവസം ഉഗ്രന് തലവേദന ഉറപ്പ്. കഥ കേള്ക്കുമ്ബോഴേ സംഭവം മൈഗ്രേനെന്ന് മനസ്സിലാക്കാന് വലിയ ഡാക്കിട്ടറൊന്നുമാകണ്ടായെന്നുള്ളത് വലിയ സത്യം. മീനാക്ഷിഅമ്മയെ ഞാന് ആശ്വസിപ്പിച്ചു. മൈഗ്രൈന് വരാതിരിക്കാനുള്ള ചികിത്സ ആരംഭിക്കാമെന്ന ഉപദേശം നല്കി. ചികിത്സ ആരംഭിച്ച രണ്ടാഴ്ച കഴിഞ്ഞപ്പോള് തലവേദനയ്ക്ക് നല്ല ശമനം. മീനാക്ഷിയമ്മയ്ക്ക് എന്നോട് കടുത്ത ബഹുമാനം. നാട്ടിലുള്ള മറ്റ് തലവേദന കാരെയൊക്കെ കൂട്ടി വരാന് തുടങ്ങി നമ്മുടെ മീനാക്ഷിയമ്മ. പക്ഷേ ആ ആരാധന അധികം നീണ്ടില്ല. കുറഞ്ഞത് മൂന്നു മാസമെങ്കിലും കഴിക്കേണ്ട മൈഗ്രേന് ഗുളിക ഏതാണ്ട് മൂന്നാഴ്ച കഴിഞ്ഞപ്പോള് മീനാക്ഷിയമ്മയങ് നിര്ത്തി. തലവേദന വീണ്ടും. ഏറ്റവും കുറഞ്ഞത് മൂന്നു മാസം ഗുളിക കഴിച്ചാല് തലവേദന കുറയുമെന്ന് ഞാന് വീണ്ടും ഉപദേശിച്ചു. സംഭവം വീണ്ടും തഥൈവ. രണ്ടാഴ്ച കൂടി കഴിക്കും . തല വേദന കുറയുമ്ബോള് നിര്ത്തും. ആ കഥ കഴിഞ്ഞ അഞ്ചു കൊല്ലമായി ഇടയ്ക്കിടയ്ക്ക് തുടരുന്നു. അപ്പോഴാണ് കഷ്ടകാലത്തിന് മീനാക്ഷി അമ്മയ്ക്ക് കോവിട് പിടിപെടുന്നത്. എന്നാല്, വലിയ ബുദ്ധിമുട്ടുണ്ടാകാതെ കോവിഡ് ഭേദമായി . പിന്നെയാണ് സംഭവത്തിലെ വലിയ ട്വിസ്റ്റ്. ഈ കഴിഞ്ഞ ദിവസം മീനാക്ഷിയമ്മ തലയിലെ കെട്ടുമായി നാലഞ്ച് പുതിയ ഘടോല്ക്കചന്മാരുമായി വീണ്ടും. മൈഗ്രൈന് അറ്റാക്ക്. സംഭവം അത്രേയുള്ളൂ. പക്ഷേ മീനാക്ഷിയമ്മയുടെ ചിന്ത മറ്റൊന്നാണ്. അത്യാവശ്യം വായനാശീലമുള്ള മീനാക്ഷിയമ്മ ഇത് പോസ്റ്റ് കോവിഡാണെന്ന് തീരുമാനിച്ചു. അഞ്ചുകൊല്ലമായുള്ള മൈഗ്രേന് മാത്രമല്ലേയെന്ന് വീണ്ടും വീണ്ടും പറഞ്ഞിട്ടും മീനാക്ഷി അമ്മയുടെ മനസ്സിലേക്ക് അത് കയറുന്നില്ല. ഞാനെന്റെ സര്വ്വ നമ്ബരുകളും ഇറക്കി ഒന്ന് കണ്വിന്സ് ചെയ്യാന് ശ്രമിച്ചു. കിം ഫലം. ഇത് പോസ്റ്റ് കോവിഡാണ് പോസ്റ്റ് കോവിഡ് മാത്രമാണ് പോസ്റ്റ് കോവിഡ് തന്നെയാണ് മീനാക്ഷിയമ്മ തറപ്പിച്ചു പറഞ്ഞു. എന്നാല് പിന്നെ അങ്ങനെ തന്നെ എന്ന് ഞാന് മനസ്സില് പറഞ്ഞു കൊണ്ട് മൈഗ്രൈന് ഗുളിക വീണ്ടും നല്കി മീനാക്ഷിഅമ്മയെവീട്ടിലേക്കു വിട്ടു. കുറഞ്ഞത് മൂന്നു മാസം കഴിക്കണമെന്ന് എന്റെ സ്ഥിരം ഉപദേശവും. മൈഗ്രേന് എന്ന യഥാര്ത്ഥ രോഗത്തെ പോസ്റ്റ് കോവിഡ് എന്ന പുതിയ പേരിട്ട് വിളിച്ച മീനാക്ഷിയമ്മ ചികിത്സ മുടക്കുമെന്നും വീണ്ടും വരുമെന്ന് എനിക്ക് ആയിരം വട്ടം ഉറപ്പ്. കഥ പറഞ്ഞത് താഴെ പറയുന്നത് പറയാനാണ് . നമുക്ക് ചുറ്റും ധാരാളം മീനാക്ഷി അമ്മമാരുണ്ട്. എന്തിനെയും ഏതിനെയും പോസ്റ്റ് കോവിഡ് എന്ന രോഗത്തിന്റെ തലയില് കെട്ടി വയ്ക്കുന്നു , പല മീനാക്ഷി അമ്മമാരും. അത്തരം പോസ്റ്റ് കോവിഡ് ഫോബിയയും മായി ആശുപത്രിയിലെത്തുന്നവര് പതിനായിരക്കണക്കിന് വരുമെന്നാണ് പല ഡോക്ടര്മാരും സാക്ഷ്യപ്പെടുത്തുന്നത്. പഴയ മൈഗ്രൈന്, പഴയ നടുവേദന, പഴയ തലകറക്കം, പഴയ ഹൈപ്പര് അസിഡിറ്റി, തൊട്ടതും പിടിച്ചതുമെല്ലാം പോസ്റ്റ് കോവിഡ് മൂലമാണെന്ന് ഭയക്കുന്ന ഒരു വലിയ കൂട്ടം മീനാക്ഷി അമ്മമാര്! ലോകാരോഗ്യ സംഘടനയുടെ ഏറ്റവും പുതിയ മാനദണ്ഡമനുസരിച്ച് പോസ്റ്റ് കോവിഡ് എന്നാല് കോവിഡ് വന്ന തീയതി മുതല് മൂന്ന് മാസങ്ങള്ക്കകം ശക്തമായ ക്ഷീണം, ശ്വാസംമുട്ടല്, ബൗദ്ധികമായ പ്രവര്ത്തനങ്ങളിലെ വ്യത്യാസങ്ങള് കുറഞ്ഞത് രണ്ട് മാസങ്ങളില് ഏറെ നിലനില്ക്കുകയും അവ മറ്റൊരു രോഗംമൂലം അല്ലെന്ന് അസന്നിഗ്ധമായി തെളിയിക്കപ്പെടുകയും വേണം. കോവിഡ് വന്നു എന്ന ഒറ്റക്കാരണത്താല് എല്ലാ അസുഖങ്ങളും അതുമൂലം ആണെന്ന് ഒരിക്കലും ധരിക്കരുത്. ഈ പേരും പറഞ്ഞ് ഡോക്ടര് ഷോപ്പിങ് നടത്തുന്ന ധാരാളം പേരെ എന്നും കാണുന്നുണ്ട്. ഡോക്ടര്മാരെ മാറി മാറി കണ്ട് സ്വയം പോസ്റ്റ് കോവിഡ് എന്ന് ധരിച്ചുവശായ ചില മീനാക്ഷി അമ്മമാര്. നിര്വചനം ഒന്നുകൂടി കേള്ക്കൂ. ലാബ് പരിശോധനകളിലൂടെയോ രോഗലക്ഷണങ്ങളിലൂടെയോ കോവിഡ്19 തുടക്കമിട്ട മൂന്നുമാസത്തിനകം, ദിവസേനയുള്ള ദിനചര്യകളെ പോലും ബാധിക്കുന്ന തരത്തില് ഗുരുതരമായ ക്ഷീണം, ശക്തമായ ശ്വാസംമുട്ടല്, ബൗദ്ധികമായ പ്രവര്ത്തനങ്ങളിലെ വ്യതിയാനം തുടങ്ങിയ രോഗലക്ഷണങ്ങള് മറ്റ് അസുഖങ്ങള് മൂലം അല്ല എന്ന് തെളിയിക്കപ്പെടുകയും അവര് കുറഞ്ഞത് രണ്ടു മാസത്തിലേറെ നിലനില്ക്കുകയും ചെയ്യുകയാണെങ്കില് മാത്രമാണ് എന്റെ പൊന്നു മീനാക്ഷിഅമ്മെ നിങ്ങള്ക്കും മറ്റുള്ളവര്ക്കും പോസ്റ്റ് കോവിഡ് എന്ന് പറയാന് കഴിയുകയുള്ളൂ. പക്ഷേ ഇങ്ങനെ എഴുതി കഴിഞ്ഞപ്പോള് എനിക്കൊരു തോന്നല്. ഞാന് കമ്ബിളിപ്പുതപ്പെ കമ്ബിളിപ്പുതപ്പെ എന്ന് വിളിച്ചു പറയുന്നത് പോലെ. പക്ഷേ മീനാക്ഷിയമ്മ അങ്ങ് അവരുടെ വീട്ടില് മൈഗ്രേന് ഗുളികയും കഴിച്ച് എന്നോട് ഇങ്ങനെ മറുപടി പറയുന്നതുപോലെ തോന്നി. കേള്ക്കുന്നില്ല കേള്ക്കുന്നില്ല. എന്നാലും പറയാതെ വയ്യ. ഡോക്ടര് ഷോപ്പിംഗ് നഹി നഹി. ധനനഷ്ടം സമയനഷ്ടം . ഡോ സുല്ഫി നൂഹു കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക.